
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 22 aprilie 2004

Nr.29/73

RAPORT 

asupra proiectului de Lege privind instituirea bursei speciale Guvernul României pentru formarea viitorilor manageri din sectorul public

1. În conformitate cu prevederile art.89 din Regulamentul Camerei Deputaţilor, cu modificările şi completările intervenite 

prin Hotărârea Camerei Deputaţilor nr.23/2003, cu adresa nr. P.L.X – 152/17 martie 2004, Comisia pentru învăţământ, ştiinţă, tineret şi sport a primit spre dezbatere proiectul de Lege privind instituirea bursei speciale Guvernul României pentru formarea viitorilor manageri din sectorul public. Proiectul de lege a fost avizat de Comisia pentru buget finanţe şi bănci, Comisia pentru politică externă şi Comisia juridică de disciplină şi imunităţi.


În perspectiva aderării la Uniunea Europeană, România trebuie să-şi întărească capacitatea administrativă şi să-şi pregătească resursele umane în domeniul integrării europene, astfel încât administraţia publică să fie capabilă să implementeze aquis-ul comunitar şi să utilizeze fondurile provenite de la Uniunea Europeană. Astfel, proiectul de lege are ca obiect de reglementare instituirea cadrului legal necesar pregătirii funcţionarilor publici pentru ocuparea unor funcţii de conducere în sectorul public.


2. În raport de obiectul şi conţinutul său, proiectul de lege face parte din categoria legilor ordinare. 


3. La lucrările Comisiei au fost prezenţi un număr de 23 deputaţi, din totalul de 26 membri ai Comisiei. La dezbaterea proiectului de lege au participat ca invitaţi, în conformitate cu prevederile art.51 şi 52 din Regulamentul Camerei Deputaţilor: 

dl. Radu Damian, secretar de stat în Ministerul Educaţiei şi Cercetării şi dl. Alexandru Popa, consilier al Primului Ministru. 


4. Proiectul de lege a fost adoptat de Senat în şedinţa din 11 martie 2004. Camera Deputaţilor este Cameră decizională. 


În urma dezbaterii, în şedinţa din 20 aprilie 2004, Comisia, cu unanimitate de voturi, aprobă proiectul de lege cu următoarele amendamente:

	Nr. crt.
	Text iniţial
	Text propus de Comisie

Autor: Comisia
	Motivare
	Camera decizională

	1.
	Titlul legii: Lege privind instituirea bursei speciale Guvernul României pentru formarea viitorilor manageri din sectorul public
	Titlul legii: Lege privind instituirea bursei speciale Guvernul României pentru formarea managerilor din sectorul public
	
	Camera Deputaţilor 

	2.
	Art.1 -  Începând cu anul universitar 2005-2006 se instituie bursa specială Guvernul României, în scopul formării tinerilor care se angajează să desfăşoare activităţi pe poziţii de conducere sau răspundere în cadrul instituţiilor publice, regiilor autonome, agenţilor economici cu capital majoritar de stat ori în cadrul structurilor sau organismelor internaţionale, în calitate de reprezentanţi ai statului român.
	Art.1 -  Se instituie bursa specială Guvernul României, în scopul formării de manageri care se angajează să desfăşoare activităţi de răspundere în cadrul instituţiilor publice, regiilor autonome, agenţilor economici cu capital majoritar de stat, ori în cadrul structurilor sau organismelor internaţionale, în calitate de reprezentanţi ai statului român. Bursa se instituie începând cu anul universitar 2005-2006.


	Îmbunătăţire redacţională
	Camera Deputaţilor

	3.
	Art.2 -  Bursa specială Guvernul României, denumită în continuare bursa, se acordă persoanelor, denumite în continuare beneficiari, care se califică în urma unui Concurs Naţional şi care sunt acceptate la studii de universităţi de prestigiu, acreditate sau recunoscute în statele Uniunii Europene şi ale Spaţiului Economic European, Statele Unite ale Americii sau în alte state relevante din perspectiva participării României în structurile europene şi euro-atlantice.
	Art.2 -  Bursa specială Guvernul României, denumită în continuare bursa, se acordă tinerilor, denumiţi în continuare beneficiari, care se califică în urma unui Concurs Naţional şi care sunt acceptaţi la studii de universităţi de prestigiu, acreditate sau recunoscute în statele Uniunii Europene şi ale Spaţiului Economic European, Statele Unite ale Americii sau în alte state relevante din perspectiva participării României în structurile europene şi                   euro-atlantice.
	Îmbunătăţire redacţională
	Camera Deputaţilor

	4.
	Art. 3 – (1) Selecţia şi repartizarea beneficiarilor sunt gestionate de către Comisia pentru bursa specială Guvernul României, denumită în continuare Comisia.

        (2) Componenţa structurală, atribuţiile, organizarea, funcţionarea şi înfiinţarea Comisiei se stabilesc prin normele metodologice de aplicare a prezentei legi.

        (3) Comisia se constituie din reprezentanţi ai instituţiilor publice implicate, ai mediului academic, ai sectorului nonguvernamental, ai mediului de afaceri şi ai mediului bancar, precum şi ai unor instituţii sau organisme internaţionale.

       (4) Secretariatul Comisiei se asigură de către Ministerul Educaţiei şi Cercetării.
	Art. 3 – (1) Se înfiinţează Comisia pentru bursa specială Guvernul României, denumită în continuare Comisia, cu atribuţii privind organizarea Concursului Naţional, selecţia şi repartizarea beneficiarilor.

       (2) Structura, componenţa, atribuţiile, organizarea şi funcţionarea Comisiei se stabilesc prin normele metodologice de aplicare a prezentei legi.

        (3) Comisia este constituită din reprezentanţi ai instituţiilor publice implicate, ai mediului academic, ai sectorului nonguvernamental, ai mediului de afaceri şi ai mediului bancar, precum şi ai unor instituţii sau organisme internaţionale.

Text nemodificat
	Precizare referitoare la înfiinţarea Comisiei.

Îmbunătăţire redacţională
	Camera Deputaţilor

	5.
	Art.4 – (1) Bursele se acordă în urma rezultatelor unui Concurs Naţional, ce evaluează capacitatea de performanţă academică a candidaţilor precum şi opţiunea acestora de a servi în sectorul public.

         (2) Concursul se organizează anual de Ministerul Educaţiei şi Cercetării, astfel încât rezultatele să poată fi aduse la cunoştinţă publică până cel târziu în luna octombrie a anului premergător începerii anului universitar pentru care se acordă bursele.

         (3) Selectarea candidaţilor în vederea acordării burselor se face de către Comisie.

         (4) Metoda de organizare a Concursului Naţional şi metodele de evaluare se stabilesc prin normele metodologice de aplicare a prezentei legi.
	Art.4 – (1) Bursele se acordă în urma rezultatelor Concursului Naţional, prin care se evaluează capacitatea de performanţă academică a candidaţilor precum şi opţiunea acestora de a servi în sectorul public.

         (2) Concursul se organizează anual, iar rezultatele sunt aduse la cunoştinţă publică până în luna noiembrie a anului premergător începerii anului universitar pentru care se acordă bursele.

(3) Text nemodificat.

(4) Text nemodificat.
	Îmbunătăţire redacţională
	Camera Deputaţilor

	6.
	Art.5 – (1) Bursa se acordă în vederea efectuării de studii în domeniile prevăzute în anexa care face parte integrantă din prezenta lege, după cum urmează:

a) studii universitare, pe perioada de 

timp minimă necesară absolvirii şi obţinerii diplomei, conform instituţiei de învăţământ, dar nu mai mult de 5 ani;

b) studii pe perioada de timp minimă necesară finalizării cursurilor de masterat, conform instituţiei de învăţământ, dar nu mai mult de 2 ani;

c) studii de doctorat, pe o perioadă care nu poate depăşi 4 ani.

          (2) Bursa se acordă unei persoane o singură dată în viaţă şi numai pentru efectuarea uneia dintre formele de studiu prevăzute la alin.(1).
	Text nemodificat.
	Vezi anexa


	Camera Deputaţilor

	7.
	Art.6 – (1) Bursa se acordă în limita fondurilor alocate anual cu această destinaţie în bugetul Ministerului Educaţiei şi Cercetării.

            (2) Fondurile prevăzute la alin.(1) vor asigura atât acoperirea sumelor necesare pentru continuarea burselor acordate în anii  precedenţi, în condiţiile prezentei legi, cât şi pentru acordarea de noi burse.

          (3) Bursele noi se acordă în funcţie de criteriile stabilite prin normele de aplicare a prezentei legi, după acordarea cu prioritate a burselor pentru continuarea studiilor de către beneficiarii care au fost acceptaţi în anii anteriori.
	Text nemodificat.

Text nemodificat.

Text nemodificat.
	
	Camera Deputaţilor

	8.
	Art.7 - Prin hotărâre a Guvernului, la propunerea Ministerului Educaţiei şi Cercetării şi a Ministerului Afacerilor Externe, se stabilesc, cu un an calendaristic înaintea începerii anului universitar pentru care se acordă bursele:

a) fondurile alocate, cu respectarea 

prevederilor art.6 alin. (2);

b) specializările pentru care se acordă burse;

c) categoriile de cheltuieli care se suportă din bursă;

      d) cuantumul bursei, diferenţiat în funcţie de ţară şi de instituţia de învăţământ superior.
	Text nemodificat.


	
	Camera Deputaţilor

	9.
	Art.8 – (1) Bursa se acordă în numele Guvernului României, iar derularea operaţiunilor de încasări şi plăţi se face prin intermediul unei instituţii bancare internaţionale, selectată de către Ministerul Educaţiei şi Cercetării, sumele alocându-se băncii sub formă de avans, în condiţiile legii.

   (2) Comisioanele şi celelalte cheltuieli percepute de instituţia bancară ca urmare a efectuării operaţiunilor determinate de acordarea bursei se suportă din sumele alocate de la bugetul de stat prin bugetul Ministerului Educaţiei şi Cercetării.

           (3) În baza contractului încheiat cu Ministerul Educaţiei şi Cercetării, instituţia bancară efectuează operaţiunile de încasări şi plăţi aferente derulării bursei, încheie contracte cu beneficiarii şi urmăreşte aducerea la îndeplinire a prevederilor contractuale, inclusiv în privinţa efectuării de către aceştia, ulterior definitivării studiilor, a activităţii în cadrul instituţiilor publice, regiilor autonome, agenţilor economici cu capital majoritar de stat şi structurilor sau organismelor internaţionale.
	Art. 8 – (1) Bursa se acordă în numele Guvernului României, iar derularea operaţiunilor aferente bursei se realizează de către Ministerul Educaţiei şi Cercetării împreună cu un partener de implementare, care poate fi, după caz, o instituţie bancară internaţională selectată de către minister, în condiţiile legii, sau o organizaţie internaţională  interguvernamentală, pe baza unui acord încheiat cu România sau autorităţile române competente.

           (2) Sumele aferente programului de acordare a burselor, inclusiv avansul, se alocă partenerului de implementare, în condiţiile legii.

           (3) Comisioanele şi celelalte cheltuieli efectuate de Ministerul Educaţiei şi Cercetării sau partenerul de implementare, ca urmare a efectuării operaţiunilor determinate de acordarea bursei, se includ în bugetul programului şi se suportă din sumele alocate de la bugetul de stat.

        (4) În baza contractului încheiat cu Ministerul Educaţiei şi Cercetării, partenerul de implementare efectuează operaţiunile de încasări şi plăţi aferente derulării bursei, încheie contracte cu beneficiarii, urmăreşte aducerea la îndeplinire a prevederilor contractuale, inclusiv în privinţa efectuării de către aceştia, ulterior definitivării studiilor, a activităţii în cadrul instituţiilor publice, regiilor autonome, agenţilor economici cu capital majoritar de stat şi structurilor sau organismelor internaţionale.


	Precizări referitoare la derularea operaţiunilor aferente bursei.

Îmbunătăţire redacţională.


	Camera Deputaţilor

	10.
	Art.9 – Bursa se plăteşte, din fondurile prevăzute în bugetul de stat, de către instituţia bancară la începutul fiecărei perioade universitare – trimestru, semestru - pe baza facturilor proforma emise de instituţiile de învăţământ acceptante.
	Art.9 – Bursa se plăteşte, din fondurile prevăzute în bugetul de stat, la începutul fiecărei perioade universitare – trimestru, semestru - pe baza facturilor proforma emise de instituţiile de învăţământ acceptante.
	
	Camera Deputaţilor

	11.
	Art.10 – Beneficiarii încheie cu instituţia bancară selectată, un contract, al cărui model va fi stabilit prin normele de aplicare a legii, prin care ei se obligă:

a) să menţină pe toată durata 

studiilor un nivel minim de performanţă echivalent calificativului Bine;

     b) să revină în ţară, la sfârşitul bursei, şi să desfăşoare activitate o perioadă minimă, stabilită în funcţie de durata studiilor şi cuantumul bursei, prin hotărâre a Guvernului, în cadrul unei instituţii publice, în cadrul regiilor autonome şi agenţilor economici cu capital majoritar de stat sau în cadrul unor structuri sau organisme internaţionale, în calitate de reprezentant al statului român.
	Art.10 – Beneficiarii încheie cu partenerul de implementare un contract, al cărui model se stabileşte prin normele de aplicare a legii. Prin contract beneficiarii  se obligă:

a) Text nemodificat.

b) Text nemodificat.
	
	Camera Deputaţilor

	12.
	Art.11 – (1) În cazul nerespectării clauzelor contractuale, beneficiarul restituie băncii sumele acordate, precum şi penalizările şi dobânzile stabilite prin contract.

             (2) La rândul său, instituţia bancară virează Ministerului Educaţiei şi Cercetării, în vederea restituirii către bugetul de stat, fondurile aferente obligaţiilor nerespectate de beneficiari şi recuperate de la aceştia.

              (3) În cazul neexecutării de către beneficiarul bursei a obligaţiilor prevăzute în contractul încheiat cu instituţia bancară, alături de acesta, se obligă solidar 3 garanţi, la plata lunară a 50% din venitul net până la concurenţa sumei totale acordate de la bugetul de stat, precum şi a penalităţilor şi dobânzilor stabilite prin contract. Nu pot fi acceptaţi garanţi al căror venit se situează sub nivelul salariului mediu pe economie.
	Art.11 – (1) În cazul nerespectării clauzelor contractuale, beneficiarul restituie partenerului de implementare sumele acordate, precum şi penalizările şi dobânzile stabilite prin contract.

             (2) La rândul său, partenerul de implementare virează Ministerului Educaţiei şi Cercetării, în vederea restituirii către bugetul de stat, fondurile aferente obligaţiilor nerespectate de beneficiari şi recuperate de la aceştia.

              (3) Pentru cazul neexecutării de către beneficiarul bursei a obligaţiilor prevăzute în contractul încheiat cu partenerul de implementare, alături de beneficiar, se obligă solidar 3 garanţi, la plata lunară a 50% din venitul net până la concurenţa sumei totale acordate de la bugetul de stat, precum şi a penalităţilor şi dobânzilor stabilite prin contract. Nu pot fi acceptaţi garanţi al căror venit se situează sub nivelul salariului mediu pe economie.
	
	Camera Deputaţilor

	13.
	Art.12 – Ministerul Educaţiei şi Cercetării, prin intermediul Ministerului Afacerilor Externe, comunică oficiilor consulare şi reprezentanţelor diplomatice ale României din străinătate, precum şi universităţilor străine acceptante care sunt beneficiarii bursei, precum şi condiţiile în care acestea au fost acordate.
	Art.12 – Ministerul Educaţiei şi Cercetării împreună cu Ministerului Afacerilor Externe, comunică oficiilor consulare şi reprezentanţelor diplomatice ale României din străinătate, precum şi universităţilor străine acceptante, lista nominală a beneficiarilor bursei, precum şi condiţiile de acordare a acesteia.


	Îmbunătăţire redacţională
	Camera Deputaţilor

	14.
	Art.13 – (1) Instituţiile publice, agenţii economici şi structurile sau organismele internaţionale (în cazul obţinerii unui post în cadrul acestor organisme internaţionale), prevăzute la art.10, lit. b) în care îşi vor desfăşura activitatea beneficiarii, se stabilesc prin normele de aplicare a legii.

            (2) Încadrarea pe posturile vacante din instituţiile, agenţii economici şi structurile prevăzute la alin.(1) se face prin derogare de la prevederile legale referitoare la încadrarea pe post, pe bază de concurs sau examen, aplicabile funcţionarilor publici şi personalului contractual. Prin derogare de la aceleaşi prevederi, Guvernul va încadra beneficiarii în poziţii de conducere sau de răspundere.

            (3) Repartizarea beneficiarilor se face în funcţie de posturile vacante existente la instituţiile, agenţii economici şi organismele internaţionale prevăzute la alin.(1), pe baza opţiunilor formulate de beneficiari şi a specializărilor dobândite, de către Comisie, potrivit unei proceduri stabilite prin normele metodologice de aplicare a legii.

             (4) Posturile vacante existente la instituţiile şi agenţii economici prevăzute la alin.(1) se solicită de către Agenţia Naţională a Funcţionarilor Publici, Agenţia Naţională pentru Ocuparea Forţei de Muncă, respectiv de către Ministerul Afacerilor Externe, se centralizează şi se transmit Ministerului Educaţiei şi Cercetării pentru a fi puse la dispoziţia beneficiarilor, la momentul formulării opţiunilor potrivit alin.(3).
	Art.13 – (1) Instituţiile publice, agenţii economici şi structurile sau organismele internaţionale prevăzute la art.10 lit. b), în care îşi pot desfăşura activitatea beneficiarii, se stabilesc prin normele de aplicare a legii.

(2) Încadrarea pe posturile vacante din instituţiile, agenţii economici şi structurile sau organismele internaţionale prevăzute la alin.(1) se face prin derogare de la prevederile legale referitoare la încadrarea pe post, pe bază de concurs sau examen, aplicabile funcţionarilor publici şi personalului contractual. Prin derogare de la aceleaşi prevederi, Guvernul va încadra beneficiarii în poziţii de conducere sau de răspundere, cu condiţia îndeplinirii criteriilor de performanţă prevăzute în fişa postului.

 (3) Posturile vacante existente la instituţiile şi agenţii economici prevăzute la alin.(1) se solicită de către Agenţia Naţională a Funcţionarilor Publici, Agenţia Naţională pentru Ocuparea Forţei de Muncă, respectiv de către Ministerul Afacerilor Externe, se centralizează şi se transmit Ministerului Educaţiei şi Cercetării pentru a fi puse la dispoziţia Comisiei.

            (4) Repartizarea beneficiarilor se face în funcţie de posturile vacante existente la instituţiile, agenţii economici  şi structurile sau  organismele internaţionale prevăzute la alin.(1), pe baza opţiunilor formulate de beneficiari şi a specializărilor dobândite, de către Comisie, potrivit unei proceduri stabilite prin normele metodologice de aplicare a legii.


	Pentru coerenţa textului
	Camera Deputaţilor

	15.
	Art.14 – În termen de 60 de zile de la data intrării în vigoare a prezentei legi, Ministerul Educaţiei şi Cercetării şi Ministerul Afacerilor Externe vor supune Guvernului, spre adoptare, proiectul de hotărâre pentru aprobarea normelor de aplicare a prezentei legi, prin care se stabilesc:

a) componenţa structurală, atribuţiile, organizarea, funcţionarea şi metoda de înfiinţare a Comisiei pentru bursa specială Guvernul României;

b) metodologia de organizare şi desfăşurare a Concursului Naţional;

c) fondurile alocate acestei burse;

d) cuantumul maxim al bursei, în funcţie de ţară şi de instituţia de învăţământ;

e) modelul contractului care se încheie între beneficiar şi instituţia bancară acţionând în numele Guvernului;

          f) instituţiile publice, agenţii economici şi structurile sau organismele internaţionale prevăzute la art.10, lit. b) în care îşi vor desfăşura activitatea beneficiarii şi perioada de timp în care îşi vor desfăşura activitatea;

       g) procedura de repartizare prevăzută la art.13, alin.(3).
	Art.14 – În termen de 60 de zile de la data intrării în vigoare a prezentei legi, Ministerul Educaţiei şi Cercetării şi Ministerul Afacerilor Externe vor supune Guvernului, spre adoptare, proiectul de hotărâre pentru aprobarea normelor de aplicare a prezentei legi, prin care se stabilesc:

a) structura, componenţa, atribuţiile, organizarea şi funcţionarea Comisiei pentru bursa specială Guvernul României;

       b) – d) Text nemodificat.

        e) modelul contractului care se încheie între beneficiar şi partenerul de implementare acţionând în numele Guvernului;

f) – g) Text nemodificat.


	
	Camera Deputaţilor

                                      ANEXA

Domeniile pentru care se acordă bursa specială Guvernul României

A. Domenii pentru care se acordă bursa specială Guvernul României pentru studii universitare şi de master

1. Economie (management, finanţe, etc.)

2. Drept *
3. Studii Europene *
4. Relaţii publice, comunicare
5. Administraţie publică
6. Diplomaţie, studii politice, relaţii internaţionale
7. Inginerie: energie, protecţia mediului, chimie sau petrochimie, inginerie economică, construcţii, transporturi, inginerie industrială sau producţie, tehnologia informaţiei, comunicaţii.
8. Educaţie
9. Agricultură, agronomie
10. Apărare naţională, ordine publică
11. Sociologie
B. Domenii pentru care se acordă bursa specială Guvernul României pentru studii doctorale

1. Economie

2. Drept

                                              3. Studii Europene*




     4. Administraţie publică

                                    5. Diplomaţie, studii politice, relaţii internaţionale

                                    6. Apărare naţională, ordine publică

* Doar în universităţile din statele membre ale Uniunii Europene şi Spaţiului Economic European

